తేజ నిడమానూరు

అనిల్ తేజ నిడమనూరు (జననం 1994 ఆగస్టు 22) నెదర్లాండ్స్ క్రికెట్ జట్టుకు ఆడుతున్న భారత సంతతికి చెందిన క్రికెటరు. అతను న్యూజిలాండ్ దేశవాళీ క్రికెట్‌లో ఆక్లాండ్ తరపున కూడా ఆడాడు.

వ్యక్తిగత జీవితం 
తేజ భారతదేశంలోని విజయవాడలో జన్మించాడు. 2021 నాటికి అతను వర్క్‌ఫ్లో మేనేజ్‌మెంట్ కంపెనీకి బిజినెస్ డెవలప్‌మెంట్ మేనేజర్‌గా పనిచేస్తున్నాడు. తోటి నెదర్లాండ్స్ ఇంటర్నేషనల్ స్టీఫన్ మైబర్గ్‌తో కలిసి పనిచేశాడు.

క్రికెట్ కెరీర్ 
తేజ 2017–18 సూపర్ స్మాష్‌లో 2017 డిసెంబరు 13న ఆక్లాండ్ తరపున ట్వంటీ20 రంగప్రవేశం చేశాడు. అతను 2018 నవంబరు 14 న 2018–19 ఫోర్డ్ ట్రోఫీలో ఆక్లాండ్ తరపున లిస్టు Aలో ప్రవేశించాడు.

2019లో తేజ నెదర్లాండ్స్‌ వెళ్లాడు.  అతను యుట్రెక్ట్‌లో ఉన్న కంపాంగ్ క్రికెట్ క్లబ్‌లో ప్లేయర్-కోచ్‌గా పదవి చేపట్టాడు. అతను తర్వాత పంజాబ్ రోటర్‌డ్యామ్‌ జట్టుకు మారి, 2021 డచ్ T20 కప్‌లో VOC రోటర్‌డామ్‌తో జరిగిన ఒక గేమ్‌లో 42 బంతుల్లో 104 పరుగులు చేశాడు. 

2022 మేలో తేజ, వెస్టిండీస్‌తో జరిగే సిరీస్ కోసం డచ్ వన్డే ఇంటర్నేషనల్ (వన్‌డే) జట్టులో ఎంపికయ్యాడు.  అతను 2022 మే 31న నెదర్లాండ్స్ తరపున వెస్టిండీస్‌పై తన వన్‌డే రంగప్రవేశం చేసాడు.  2022 జూలైలో అతను, జింబాబ్వేలో 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ B టోర్నమెంట్ కోసం నెదర్లాండ్స్ ట్వంటీ20 ఇంటర్నేషనల్ (T20I) జట్టుకు ఎంపికయ్యాడు.  2022 జూలై 11న అతను, పాపువా న్యూ గినియాపై నెదర్లాండ్స్ తరపున తన తొలి T20I మ్యాచ్ ఆడాడు.

2023 మార్చిలో, జింబాబ్వేతో జరిగిన సిరీస్ కోసం డచ్ వన్‌డే జట్టుకు ఎంపికయ్యాడు.  తొలి వన్డేలోనే వన్డే క్రికెట్‌లో తన తొలి సెంచరీ సాధించాడు.  అతను 96 బంతుల్లో 110 పరుగులు చేయడంతో ఆతిథ్య జట్టు పరుగుల ఛేదనలో నెదర్లాండ్స్ 110/6 నుంచి కోలుకుని 249 పరుగులు చేసి, మూడు వికెట్ల తేడాతో ఆ మ్యాచ్‌ను గెలుచుకుంది.

మూలాలు 

జీవిస్తున్న ప్రజలు
1994 జననాలు